**Урок беларускай мовы ў 7 класе**

**Тэма: Падагульненне і сістэматызацыя вывучанага па тэме “Прыслоўе”**

***Мэты:*** паглыбіць і сістэматызаваць веды вучняў па асноўных пытаннях тэмы; паказаць ролю набытых ведаў аб прыслоўі ў практыцы маўленчых зносін; развіваць звязнае маўленне вучняў; выхоўваць любоў да роднага краю.

***Абсталяванне:*** мультымедыйны праектар, картка-табліца “Сэнсава-граматычная роля прыслоўяў у маўленні”, тэст.

***Эпіграф:***

Сваёй я формы не змяняю.

Заўсёды я абазначаю

Прымету дзеяння і стану,

Як з дзеясловам побач стану.

А як з прыметнікам – то гэта

Ўжо будзе якасці прымета.

**Ход урока**

**1. Арганізацыйны момант.**

*1. Слова настаўніка*

- На працягу многіх урокаў мы вывучалі тэму “Прыслоўе”. Паўтаралі тое, што ведалі пра гэту часціну мовы, набывалі новыя веды, прымянялі іх на практыцы. Крок за крокам, паступова мы наблізіліся да сённяшняга ўрока, тэма якога гучыць так: “Падагульненне і сістэматызацыя вывучанага па тэме “Прыслоўе”.

- Давайце разам вызначым мэту нашага ўрока:

*-* паглыбіць і сістэматызаваць веды па пытаннях тэмы. (*На экране з’яўляецца мэта ўрока).*

*2. Зварот да эпіграфа.*

- Запішыце дату.

**2. Актуалізацыя ведаў вучняў.**

- Давайце ўспомнім асноўныя пытанні, якія вывучалі на ўроках па тэме “Прыслоўе”.( ***СЛАЙД “Прыслоўе”*** )

- А зараз канкрэтна пагаворым па кожным пытанні. Першае – гэта “Прыслоўе як часціна мовы”. (***СЛАЙД “Прыслоўе як часціна мовы)***

*Пытанні:*

▪ Што называецца прыслоўем?

▪ Ці спрагаецца, ці скланяецца прыслоўе?

▪ Якую сінтаксічную ролю выконвае?

***(СЛАЙД “Сэнсавыя разрады прыслоўяў”.***

▪ Прывядзіце прыклады на кожны разрад прыслоўяў.

(***СЛАЙД “Ступені параўнання прыслоўяў”)***

**▪** Якія прыслоўі маюць ступені параўнання? Як яны ўтвараюцца?

▪ Прывядзіце прыклады.

***(СЛАЙД “Часціны мовы, ад якіх утвараюцца прыслоўі”)***

***▪*** Ад якіх часцін мовы ўтвараюцца прыслоўі?

▪ Пры дапамозе чаго ўтвараюцца прыслоўі? Прывядзіце прыклады.

***(СЛАЙД “Спосабы ўтварэння прыслоўяў”)***

***(СЛАЙД “Правапіс прыслоўяў)***

*▪* Раскрыйце дужкі і растлумачце правапіс прыслоўяў. *(Праца ў сшытках)*

(Ледзь)ледзь, (па)нямецку, (па)першае, (абы)як, (без)разбору, (на)памяць, (усё)роўна, (у)ахвоту, (на)што, (у)ночы, (до)сыць, (да)дому, (да)бяла, (у)двух.

Гудуць (не)сціхана на торфе турбіны.

У хаце было (не)светла, але і (не)цёмна.

У дружбе і (не)крыўдна, і (не)цесна.

***ФІЗКУЛЬТХВІЛІНКА***

***(СЛАЙД “Сэнсава-граматычная роля прыслоўяў у маўленні”)***

▪ Вазьміце карткі-табліцы. Я буду называць вам прыслоўі, а вы будзеце заносіць гэтыя прыслоўі ў табліцу ў залежнасці ад таго, да якога тыпу маўлення яны падыходзяць.

|  |  |
| --- | --- |
| Апавяданне | Аднойчы, раз-пораз, нечакана, даўным даўно, раптам, затым, неўзабаве, спачатку |
| Апісанне | Справа, злева, сям-там, надзвычай прыгожа, недалёка, здаля, побач, убаку, зверху |
| Разважанне | Напрыклад, па-першае, бясспрэчна, безумоўна, увогуле, на жаль, несумненна |

**3. Праца з загадкамі.**

- Наша зямля багата на фальклор, і таму зараз мы звернемся да яго. Я буду загадваць загадкі, вы – адгадваць і выконваць заданні.

***(СЛАЙД “Загадкі”)***

1. Што зімою камлём угору расце?

*Прыслоўе ўгору разбярыце па саставе.*

1. Двойчы нараджаецца, адзін раз памірае.

*Ад якой часціны мовы ўтварылася прыслоўе?*

3. Чым я больш вярчуся, тым я больш таўсцею.

*Якая ступень параўнання прыслоўя? Якая форма?*

4. Зранку ходзіць на чатырох нагах, удзень – на дзвюх, а ўвечары – на трох.

*Якім спосабам утвораны прыслоўі?*

5. Спераду шыльцы, ззаду вільцы, наверсе чорнае сукно, падыспадам белае палатно.

*Як можна назваць пары прыслоўяў?*

6. Вечарам нараджаецца, ноч жыве, а раніцай памірае.

*Да прыслоўяў падбярыце аднакаранёвыя прыслоўі.*

***Адказы:***

1. Ледзяшы.

2. Птушка. Ад лічэбніка *двое*.

3. Верацяно. Простая форма вышэйшай ступені параўнання.

4. Чалавек у розным узросце. Прыставачна-суфіксальным.

5. Ластаўка. Антонімы.

6. Раса. Вечарам – увечары, пад вечар, надвячоркам. Раніцай – зранку, пад раніцу.

**4. Выкананне задання.**

***(СЛАЙД “Утварыце прыслоўе”)***

▪ Свістаць, як салавей.

▪ Смяяцца, як дзіця.

▪ Змагацца, як герой.

▪ Клапаціцца, як бацька.

▪ Выць, як воўк.

▪ Хай будзе, як вы сказалі.

▪ Гаварыць на беларускай мове.

▪ Прыбрацца, як у свята.

- Як пішуцца названыя прыслоўі?

***Адказы:*** па-салаўінаму, па-дзіцячы, па-геройску, па-бацькоўску, па-воўчы, па-вашаму, па-беларуску, па-святочнаму.

**5. Падбор прыказак.**

**-** Прыказкі – гэта чароўны мудры скарб, які вучыць нас дабрыні, справядлівасці, сяброўству, працавітасці, самаадданай любові да роднай краіны. Успомніце прыказкі, у якіх ужываюцца прыслоўі.

*Прыкладны адказ*

Сёння зробіш – заўтра як знойдзеш.

Раней устанеш – больш зробіш.

Рыхтуй летам сані, а зімой калёсы.

Адна галава добра, а дзве лепш.

З добраю песняй жыць весялей.

Так-сяк, накасяк, абы па-людску.

Хто ўлетку цяньку шукае, той узімку галадае.

**6. Выкананне тэста.**

**1**. Чаму прыслоўі ***недзе, некалі, нельга, неадкуль, нечага,*** ***неяк*** з часціцай ***не*** пішуцца разам?

а) таму што гэтыя словы без ***не*** не ўжываюцца;

б) таму што гэта неазначальныя прыслоўі.

**2.** Чаму прыслоўі ***нідзе, ніколі, нікуды, ніяк, ніадкуль, нізашто, ніколькі*** з часціцай ***ні*** пішуцца разам?

а) гэтыя прыслоўі без ***ні*** не не ўжываюцца;

б) прыслоўі можна замяніць сінонімамі без ***ні;***

в) у адмоўных прыслоўях ***ні*** пішацца заўсёды разам.

**3.** Прыслоўі з суфіксам -***сьці*** пішуцца заўсёды…

а) асобна;

б) разам;

в) праз дэфіс.

**4**. Якія прыслоўі пішуцца праз дэфіс?

а) прыслоўі з прыстаўкай *абы-;*

б) прыслоўі з часціцай *бы (б), жа (ж);*

в) прыслоўі з прыстаўкай *па-* і суфіксамі *–ому, -аму, -яму, -йму, -ску, -цку, -ы.*

г) прыслоўі з суфіксам -*сьці*;

д) складаныя прыслоўі, дзе паўтараюцца аднолькавыя, блізкія або антанімічныя словы;

е) прыслоўі з прыстаўкай *па-* , утвораныя ад парадкавых лічэбнікаў.

**5.** Якія прыслоўі пішуцца разам?

а) сустрэцца (з) ранку;

б) спыніцца дзе (небудзь);

в) дамовіцца на (пасля) заўтра;

г) сядзець (у) абдымку;

д) смяяцца (без) перастанку;

е) працаваць (у) чатырох;

ж) апрануць (шыварат) навыварат;

з) (па) першае, не трэба хвалявацца.

**Адказы да тэста:**

1. б
2. в
3. б
4. а, в, д, е
5. а, в, д, е

**7. Выстаўленне адзнак.**

**8. Рэфлексія.**

***Ліст самаадчування***

Прозвішча, імя \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Як я сябе адчуваў на ўроку?

Было цікава.

Я сумаваў.

Актыўна працаваў.

Хацелася працаваць.

Я стаміўся.

Ледзь дачакаўся канца ўрока.

Не заўважыў, як праляцеў урок.

▪ Што больш за ўсё вам спадабалася на ўроку?

**9. Дамашняе заданне.**

Падрыхтаваць лінгвістычнае паведамленне па тэме “Прыслоўе”.